Szám: 1-3/2025. 5. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. március 27-i rendes, nyilvános ülésére**

**Tárgy:** Döntés az óvodai és bölcsődei beiratkozás időpontjáról

**Tisztelt Képviselő-testület!**

A nemzeti köznevelésről szóló 2011. évi CXC. törvény (a továbbiakban: Nkt.) 49. §-a értelmében az óvodai felvétel, átvétel jelentkezés alapján történik. A települési önkormányzat közzéteszi az óvoda felvételi körzetét, valamint az óvoda nyitva tartásának rendjét. Az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda). Az óvodai jogviszony a beíratás napján jön létre.

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet (a továbbiakban: EMMI rendelet) 20. § (1) bekezdése alapján **az óvodai beiratkozásra a tárgyév április 20.** – **május 20. napja között kerül sor**. Mindazonáltal a beiratkozás időpontjának kitűzésénél figyelembe kell venni azt is, hogy a fenntartónak a beiratkozás első határnapját megelőzően legalább 30 nappal közleményt vagy hirdetményt kell közzétennie az óvodai beiratkozás idejéről, az óvodai jogviszony létesítésével összefüggő eljárásról a saját honlapján, valamint kezdeményeznie kell a közleménynek vagy hirdetménynek a fenntartásában működő óvoda honlapján, ennek hiányában a helyben szokásos módon való közzétételét.

Az Nkt. 8. § (2) bekezdése értelmében a gyermek abban az évben, amelynek augusztus 31. napjáig a 3. életévét betölti, a nevelési év kezdő napjától legalább napi 4 órában óvodai foglalkozáson vesz részt.

Az EMMI rendelet 20. § (2) bekezdése szerint a szülő az óvodai nevelésben történő részvételre jogszabály alapján kötelezett gyermekét köteles beíratni a települési önkormányzat által közzétett közleményben vagy hirdetményben meghatározott időpontban, kivéve

1. a bölcsődei ellátásban részesülő gyermeket, illetőleg
2. ha a szülő a gyermekének az óvodalátogatási kötelelezettség alól felmentését kéri: az Nkt. 8. § (2) bekezdése alapján a szülő tárgyév április 15. napjáig benyújtott kérelmére a Kormány rendeletében kijelölt felmentést engedélyező szerv – a gyermek jogos érdekét szem előtt tartva – felmentést ad a gyermek számára az óvodai foglalkozáson való részvétel alól annak az évnek az augusztus 31. napjáig, amelyben a gyermek a 4. életévét betölti, különös méltánylást érdemlő esetben, újabb kérelem alapján annak az évnek az augusztus

31. napjáig, amelyben a gyermek az 5. életévét betölti, ha a gyermek családi körülményei, sajátos helyzete indokolja.

A nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet 38/B. §-a alapján 2020. január 1-jétől a jegyző helyett a fővárosi és vármegyei kormányhivatal általános illetékességgel eljáró járási hivatala vált az óvodai felmentést engedélyező szervvé.

Az EMMI rendelet 20. § (2) bekezdése emellett előírja azt is, hogy a napi 4 órában óvodai nevelésre kötelezett gyermek szülője, amennyiben gyermeke az óvodakötelezettségét külföldön teljesíti, köteles arról a beiratkozás idejének utolsó határnapját követő 15 napon belül írásban értesíteni a hivatalt. Amennyiben pedig a napi 4 órában óvodai nevelésre kötelezett, az óvodával jogviszonyban álló gyermek a jövőben fogja az óvodakötelezettségét külföldön teljesíteni, úgy a gyermek szülője előzetesen köteles értesíteni az óvodavezetőt.

Az óvodai beiratkozáskor be kell mutatni a gyermek nevére kiállított személyazonosságot igazoló hatósági igazolványokat, továbbá a szülő személyazonosságát igazoló hatósági igazolványokat és lakcímet igazoló hatósági igazolványát. Az óvoda igazgatója az óvodai felvételi kérelemnek helyt adó döntéséről írásban, a kérelem elutasítására vonatkozó döntéséről határozati formában – a döntést megalapozó indokolással, a fellebbezésre vonatkozó írásos tájékoztatással – értesíti a szülőt.

2018. szeptember 1-jétől egy önálló bölcsődei csoportot, 2019. szeptember 1-jétől pedig két önálló bölcsődei csoportot működtet a Zalaszentgróti Napköziotthonos Óvoda – Bölcsőde, amely a Zalaszentgrót város és Sénye község közigazgatási területén lakóhellyel vagy tartózkodási hellyel rendelkezők számára 20 hetestől 3 éves korig biztosítja a kisgyermekek bölcsődei ellátását. Tekintettel arra, hogy a jogszabályok a bölcsődébe történő felvételre vonatkozóan nem rendelkeznek annak fenntartó általi meghatározásáról, a Zalaszentgróti Napköziotthonos Óvoda - Bölcsődében – *az engedélyezett 24 fős létszám feltöltéséig* – a felvétel folyamatosan történik. A szülő gyermeke bölcsődei felvételét az adott évre, valamint a következő nevelési évre kérheti. Mindazonáltal a 2025/2026. nevelési évre vonatkozóan a bölcsődés korú gyermekek tekintetében is szükséges meghatározni a beiratkozás időpontját, melyet a gyakorlati szempontokat figyelembe véve az óvodai beiratkozással azonos időpontban indokolt kijelölni. A bölcsődei felvételről a becsatolt kérelem és okmányok igazolások alapján az intézmény vezetője dönt. Amennyiben a kérelmező, illetve törvényes képviselője az intézmény vezetőjének a döntését vitatja, az arról szóló értesítés kézhezvételétől számított 8 napon belül a fenntartóhoz fordulhat.

Az EMMI rendelet 20. § (1) bekezdése előírásának fényében, valamint az intézmény vezetőjével való egyeztetés eredményeképpen **2025. május 7-8 napját** (szerda, csütörtök) javasolom a Zalaszentgróti Napköziotthonos Óvoda - Bölcsőde 2025/2026. nevelési évére vonatkozó óvodai és bölcsődei beiratkozás időpontjaként meghatározni.

A Szociális és Humán Ügyek Bizottsága az előterjesztést a 2025. március 20-i ülésén megtárgyalta, a 15/2025. (III. 20.) számú határozatával azt a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el:

**Határozati javaslat:**

Zalaszentgrót Város Önkormányzata Képviselő-testülete a Zalaszentgróti Napköziotthonos Óvoda - Bölcsőde köznevelési intézményben a 2025/2026. nevelési évre vonatkozóan a leendő óvodások és bölcsődések beiratkozásának időpontjaként **2025. május 7-8. napját** (szerda, csütörtök) napját fogadja el.

A Képviselő-testület felhatalmazza a polgármestert, hogy a hirdetmény megjelenésével kapcsolatos intézkedéseket megtegye.

A Képviselő-testület felkéri a jegyzőt, hogy a Zalaszentgróti Napköziotthonos Óvoda - Bölcsőde intézményvezetőjét a határozati kivonat és a hirdetmény egy-egy példányának megküldésével a döntésről értesítse.

Határidő**:** 2025. május 20.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2025. március 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi követelményeknek megfelel.

|  |  |
| --- | --- |
|  | **Dr. Simon Beáta**  jegyző |