Szám: 1-3/2025 11. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. március 27-i rendes, nyilvános ülésére**

**Tárgy:** Zalaszentgrót Város Önkormányzata Képviselő-testületének 2024-2029. Gazdasági Programjának elfogadása

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény (továbbiakban: Mötv.) 116. § (1) bekezdése szerint a képviselő-testület hosszú távú fejlesztési elképzeléseit gazdasági programban, fejlesztési tervben rögzíti, melynek elkészítéséért a helyi önkormányzat felelős. Az ugyanezen § (5) bekezdése rendelkezése értelmében a gazdasági programot, fejlesztési tervet a képviselő-testület az alakuló ülését követő hat hónapon belül fogadja el.

A gazdasági program elkészítésére Magyarország helyi önkormányzatairól szóló 2011. évi CLXXXIX. törvény 116. §-ban meghatározottak alapján került sor.

A gazdasági program elkészítésének célja, hogy az Önkormányzat Képviselő-testülete a ciklusának időtartama alatt egy egységes, előre meghatározott célrendszer szerint működjön, fejlődjön.

A gazdasági programnak egy olyan középtávú stratégiának kell lennie, mely folyamatosan meghatározza a település további fejlődésének jövőjét, reális lehetőségeit, és mindemellett hosszabb távra szóló fejlesztéseit is prognosztizálja. A program kialakításánál legfontosabb szempont a város biztonságos működtetése, nagy hangsúlyt fektetve a fejlesztésekre, a költségcsökkentő megoldásokra, az értékmentésre, figyelemmel a XXI. század elvárásaira is.

A gazdasági program az önkormányzat részére helyi szinten határozza meg mindazon célkitűzéseket, feladatokat, amelyek a költségvetési lehetőségekkel összhangban, a helyi társadalmi, környezeti, gazdasági adottságok figyelembevételével – a megyei térségi koncepciókhoz illeszkedve – az önkormányzat által nyújtandó kötelező és önként vállalt feladatok biztosítását, fejlesztését szolgálják.

# A gazdasági program összeállítását befolyásoló tényezők:

* a kormányzat gazdaságpolitikája, amelyet jelentősen befolyásol a nemzetközi helyzet, európai uniós kapcsolatok
* a megyei, ezen belül a járási területfejlesztési operatív program,
* nemzeti és EU-s pályázati források,
* a település adottságai, a lakosság összetétele, igényei,
* az önkormányzat vagyoni helyzete, jelenlegi, illetve várható pénzügyi kondíciói,
* a polgármesteri program,
* a képviselő-testület és a bizottságok javaslatai,
* a településen működő intézmények és szervezetek javaslatai, elvárásai.
* a 2024-es önkormányzati választási kampányban elhangzott elvárások, javaslatok
* 4 témakörben (egészségügy, oktatás/szociális ellátások, gazdaság élet és közművelődés/kultúra) helyi és külsős szakemberek részvételével megtartott munkacsoportülésen felvetett javaslatok.

A gazdasági programban meghatározott célok eléréséhez a képviselő-testületnek az alábbiakra kell koncentrálnia:

* a célkitűzések egymásra épülő megvalósítására,
* a szükséges anyagi források és eszközök megteremtésére.

Az anyagi eszközök megteremtéséhez nem elegendő az évről-évre keletkező források (pl. állami támogatás, helyi bevételek) megléte, hanem szükség van:

* a pályázati lehetőségek felkutatására és kiaknázására,
* az önkormányzat sajátosságaira támaszkodva új lehetőségek keresésére,
* a meglévő források nagyobb mértékű kihasználására.

Zalaszentgrót Város Önkormányzatának a településfejlesztésben meghatározó szerepet kell vállalnia, továbbra is a térség meghatározó tagjának kell lennie.

Zalaszentgrót város fejlesztését a település széles nyilvánosságának bevonásával kell végrehajtani. Ez a biztosítéka annak, hogy a fejlesztési tervekből azok az elemek valósuljanak meg, melyek a település jövőjét, hosszú távú fejlődését és fejlesztését szolgálják.

Ezek:

* a térségi, vármegyei és országos kapcsolatok erősítése:
  + Zalatermálvölgye Egyesülettel
  + TÁJ-KAPOCS az Együttműködő Közösségekért Alapítvánnyal
  + Vármegyei Közgyűléssel
  + Zala Megyei Iparkamarával
  + Zala megyei Vállalkozásfejlesztési Alapítvánnyal
  + Kisvárosi Polgármesterek Fórumával
  + Települési Önkormányzatok Országos Szövetségével
* a település fejlesztésének összehangolása a megyei és térségi fejlesztési elképzelésekkel,
* a munkahelyteremtő beruházások ösztönzése
* idegenforgalmi övezet kialakítása (strandfürdő vagy más terület fejlesztése),
* városkép javítása, az építészeti arculat, a még meglévő építészeti értékek megőrzése,
* városrehabilitáció
* kiemelt helyen szerepel az idegenforgalom, a turizmus fejlesztése, kerékpárút hálózat kiépítése,
* a népesség számának szinten tartása, ill. lehetőség szerinti emelése,
* a település megtartóerejének, a település potenciáljának növelése, ifjúságmegtartó, családbarát programok kidolgozása és megvalósítása, ennek keretében kedvezményes áron építési telkek és önkormányzati bérlakások biztosítása (kiemelt figyelemmel a több gyermekes családokra),
* a szolgáltatások fejlesztése,
* vonzó, élhető, akadálymentesített városi környezet kialakítása az itt lakóknak, letelepedni vágyóknak, turistáknak,
* a természeti környezet fejlesztése, a belterületi zöldfelületek igényes kialakítása,
* a környezetvédelem, a környezetterhelések minimalizálása, az emberközpontú környezetszemlélet érvényre juttatása, a vidéki életforma népszerűsítése,
* környezetgazdálkodás, környezetvédelmi infrastruktúra fejlesztése és környezeti tudatosság erősítése
* fenntarthatóságra való törekvés
* a városi épületek energiahatékonyságának illetve a megújuló és alternatív energiafelhasználás növelése
* a város kistérségi központ szerepvállalásának erősítése
* úthálózat fejlesztés
* önkormányzati bérlakás állomány növelése a fiatal munkavállalók letelepedése érdekében

A településfejlesztés tervszerű megvalósítását szolgálja a 2015. évben elfogadásra került, és immár megújításra szoruló **Integrált Területfejlesztési Stratégia, aminek megvalósítása fő prioritást élvez a következő időszakban.**

A Gazdasági program a2024-2029 közötti időszakra megfogalmazott fejlesztési elképzeléseket az alábbi megbontásban tartalmazza:

* Városrehabilitáció
* A munkahely teremtés feltételeinek elősegítése
* Fenntarthatóság és környezetvédelem
* Idegenforgalom, turizmus
* A város térségi központi szerepvállalásának erősítése
* Közösségi közlekedés
* Oktatás, nevelés
* Egészségügyi ellátás, egészséges életmód
* Gondoskodáspolitika
* Gyermek- és ifjúságvédelem
* Közművelődés
* Sporttevékenység
* Infrastruktúra
* Úthálózat és közterületek fejlesztése
* Csapadékvíz, belvíz elvezetése
* Közművek
* Köztisztasági és település-karbantartási feladatok
* Közbiztonság, tűzvédelem
* Köztemetők
* Adópolitika
* A városi önkormányzat

A fent hivatkozott jogszabályi előírás alapján elkészítésre került Zalaszentgrót Város Önkormányzata Képviselő-testületének 2024-2029. évre vonatkozó Gazdasági Programja az 1. számú melléklet szerint.

A Pénzügyi és Gazdasági Bizottság az előterjesztést a 2025. március 20-án tartott ülésén megtárgyalta és a 22/2025. (III.20.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

A Szociális és Humán Ügyek Bizottsága az előterjesztést a 2025. március 20-án tartott ülésén megtárgyalta és a 22/2025. (III.20.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a T. Képviselő-testületet, hogy az előterjesztést megtárgyalni, majd az alábbi határozati javaslatot elfogadni szíveskedjen.

**Határozati javaslat:**

Zalaszentgrót Város Önkormányzata Képviselő-testülete a Zalaszentgrót Város Önkormányzata Képviselő-testületének 2024-2029. évre vonatkozó Gazdasági Programját az 1. számú melléklet szerinti formában és tartalommal elfogadja.

Határidő**:** folyamatos

Felelős**:** Baracskai József polgármester

**Zalaszentgrót**, 2025. március 24.

**Baracskai** **József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző