**Szám:** 1-3/2025. 10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. március 27-i rendes, nyilvános ülésére**

**Tárgy:** Döntés közétkeztetési szerződés módosításáról

**Tisztelt Képviselő-testület!**

Zalaszentgrót Város Önkormányzata Képviselő-testülete a 17/2023. (II.15.) számú határozatban úgy döntött, hogy a Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítására nyílt pályázati eljárást folytat le.

A képviselő-testület a kiírt nyílt pályázati eljárásról a 95/2023. (VI.29.) számú határozatban döntött, mely eredményeként a közétkeztetési szolgáltatás biztosítására - 2023. július 01. napjától 2026. június 30. közötti időszakban – a Vásártér Kereskedelmi és Vendéglátó Bt. (8790 Zalaszentgrót, Templom tér 1.) vált jogosulttá.

Fentiek alapján a Vállalkozási Szerződés 2023. június 30-án aláírásra került a felek által, mely ez idáig két alkalommal módosult.

Zalaszentgrót Város Önkormányzata Képviselő-testülete legutóbb a 2024. november 28-án tartott ülésen a 115/2024. (XI.28.) számú döntött a vállalkozási szerződés módosításáról, amelynek alapján a vállalkozási szerződés kiegészítésre került a számlázásra vonatkozó adatokkal, tekintettel arra, hogy a Vállalkozó Zalaszentgrót Város Önkormányzata mellett a Zalaszentgróti Napköziotthonos Óvoda-Bölcsőde, valamint a Zalaszentgróti Szociális, Család- és Gyermekjóléti Központ részére is állít ki számlát a teljesítések alapján, amelynek kiegyenlítése a két érintett intézmény belső szabályzatainak figyelembevétel történik.

Az államháztartásról szóló 2011. évi CXC. törvény (a továbbiakban: Áht.) 1.§ 15. pontja meghatározza a kötelezettségvállalás fogalmát a következők szerint: „*a kiadási előirányzatok, és – ha jogszabály azt lehetővé teszi – a 49. § szerinti lebonyolító szerv számára a Kormány rendeletében meghatározottak szerinti rendelkezésre bocsátott összeg terhére fizetési kötelezettség vállalásáról szóló – így különösen a foglalkoztatásra irányuló jogviszony létesítésére, szerződés megkötésére, költségvetési támogatás biztosítására irányuló – szabályszerűen megtett jognyilatkozat,”*

Az Áht. 36.§(7) bekezdése alapján:

*„A kötelezettségvállalásra jogosult személyek körét a Kormány rendeletben határozza meg.”*

Az államháztartásról szóló törvény végrehajtására kiadott 368/2011. (XII.31.) Korm. rendelet 52.§ (1) bekezdése értelmében a költségvetési szerv esetében kötelezettségvállalásra a költsévetési szerv vezetője jogosult, így a két érintett intézmény vonatkozásában a vezető rendelkezik ezzel a jogosultsággal. Ezt támasztják alá az intézmények tekintetében elkészítésre került belső szabályzatok is.

A Magyar Államkincstár jelenleg folyamatban lévő ellenőrzése során tett javaslat akceptálása javasolt, amely szerint a kötelezettséget vállaló, illetve a számlát befogadó és kiegyenlítő személy azonossága elengedhetetlen, így indokolt a vállalkozási szerződésben Zalaszentgrót Város Önkormányzata mellett a Zalaszentgróti Napköziotthonos Óvoda-Bölcsőde (8790 Zalaszentgrót, Batthyány L. u. 28.) valamint a Zalaszentgróti Szociális, Család- és Gyermekjóléti Központ (8790 Zalaszentgrót, Batthyány L. u. 15.) szerződő félként történő rögzítése. A pénzügyi szakmai álláspont értelmében a gyermekétkeztetés finanszírozásához kapott költségvetési támogatás elszámolásának gyakorlata ezáltal összhangban lesz a jelen döntéssel módosított vállalkozási szerződés rendelkezéseivel.

A fenti változás sem Zalaszentgrót Város Önkormányzata, sem a Vállakozó, sem a – kiegészítés révén – szerződő félként megjelenő intézmények tekintetében nem keletkeztet többletkötelezettséget és nem jár többletkiadással.

A módosításokkal egységes szerkezetbe foglalt Vállalkozási Szerződés jelen előterjesztés 1. mellékletét képezi.

A Pénzügyi és Gazdasági Bizottság az előterjesztést a 2025. március 20-án tartott ülésén megtárgyalta és a 31/2025. (III. 20.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat:**

Zalaszentgrót Város Önkormányzata Képviselő-testülete Zalaszentgrót Város Önkormányzatának közigazgatási területén működő oktatási-, nevelési és szociális intézmények közétkeztetésének, valamint a szünidei gyermekétkeztetésnek a folyamatos biztosítására a Vásártér Kereskedelmi és Vendéglátó Bt.-vel (8790 Zalaszentgrót, Templom tér 1.) az előterjesztés 1. melléklete szerinti módosításokkal egységes szerkezetbe foglalt vállalkozási szerződést jóváhagyja.

A Képviselő-testület felhatalmazza a polgármestert a módosításokkal egységes szerkezetbe foglalt vállalkozási szerződés aláírására.

Határidő**:** 2025. március 31.

Felelős**:** Baracskai József polgármester

Dr. Simon Beáta jegyző

**Zalaszentgrót**, 2025. március 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásoknak megfelel.

|  |  |
| --- | --- |
|  | **Dr. Simon Beáta**  jegyző |