Szám**:** 1-3/2025.

13. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2025. március 27-i rendes, nyilvános ülésére**

**Tárgy:** „A Csányi-Zrínyi Általános Iskola Diákjaiért” Alapítvány támogatása

**Tisztelt Képviselő-testület!**

A **Matematikában Tehetséges Gyermekekért (MATEGYE) Alapítvány** az idei tanévben is meg-rendezi a **háromfordulós** (iskolai, vármegyei, országos) Zrínyi Ilona Matematikaversenyt.

A verseny elsődleges célja a matematika népszerűsítése. Az összeállított feladatsorokkal elsősorban a tanulók logikus gondolkodását kívánják mérni. Lehetőséget szeretnének biztosítani arra, hogy az iskolák 2-12. osztályos tanulói összemérhessék matematikai tudásukat.

A versenyen az iskolák 2-12. osztályos tanulói vehetnek részt, **egy iskolából legalább 3 tanuló**. (A 0. évfolyamos tanulók a 9. évfolyamosok között indulhatnak. A későbbiekben ezek a tanulók azon az évfolyamon versenyezhetnek, melynek matematika tananyagát tanulják.)

A verseny a 2-8. osztályos versenyzők számára egy kategóriában, a 9-12. osztályos versenyzők számára két kategóriában (gimnázium, technikum) kerül megrendezésre.

*Az 1. forduló (iskolai) időpontja:* **2024. november 25. 14:30**

*Az 1. forduló (iskolai) helyszínei:* **a nevező iskolája**

*A 2. forduló (vármegyei) időpontja:* **2025. február 21. 14:30**

*A 2. forduló (vármegyei) helyszínei:* **a kijelölt versenyhelyszínen**

*A döntő időpontja:* **2025. április 17-19.**

*A döntő helyszíne:* **Miskolc**

A vármegyei forduló 2025. február 21-én került megrendezésre. A Deák Ferenc Általános Iskola és Gimnázium 1 diákja a vármegyei fordulóban való sikeres szereplést követően bejutott az országos döntőbe. Az országos döntő időpontja 2025. április 17-19. napja, a helyszíne pedig Miskolc.

A **Bendegúz Gyermek- és Ifjúsági Akadémia** 3 fordulós **NyelvÉSZ** anyanyelvi versenye az általános iskola 2-8. osztályos diákjainak méri fel és fejleszti a nyelvi készségeit, helyesírását, nyelvhelyességét, a szabályos, választékos és szép nyelvhasználatát. A Bendegúz Gyermek- és Ifjúsági Akadémia tanulmányi versenyein immár 25 éve váltható élményre a tudás. A diákok szeretik, mert nemcsak tudáspróbák, de sokszínűen fejlesztik az önállóságukat, kitartásukat és gazdagon jutalmazzák, elismerik a teljesítményüket.

*Az 1. forduló (iskolai) időpontja:***2024. december 4.**

*Az 1. forduló (iskolai) helyszínei:* **a nevező iskolája**

*A 2. forduló (vármegyei) időpontja:* **2025. január 22.**

*A 2. forduló (vármegyei) helyszíne:* **vármegyei bázisiskolák**

*Az országos döntő időpontja:* **2025. április 12.**

*Az országos döntő helyszíne:* **Szeged**

A vármegyei forduló 2025. január 22-én került megrendezésre. A Deák Ferenc Általános Iskola és Gimnázium 1 diákja a vármegyei fordulóban való sikeres szereplést követően bejutott az országos döntőbe. Az országos döntő időpontja 2025. április 12. napja, a helyszíne pedig Szeged.

Zalaszentgrót Város Önkormányzatához megkeresés érkezett, hogy az Önkormányzat anyagi hozzájárulásával támogassa az országos döntőn való részvételt. Zalaszentgrót Város Önkormányzata az oktatási intézmény állami átvétele ellenére soha nem hagyta magára az intézményt, így változatlanul fontos azoknak az ügyeknek a támogatása, ahol a városunk diákjai versenyen vesznek részt, így javaslom az Alapítvány támogatását a **100.000 Ft, azaz egyszázezer forint összeggel**. Az Mötv. 42. §. 4. pontja a képviselő-testület át nem ruházható hatáskörébe tartozó alapítványi forrás átadás-átvétel miatt szükséges testületi döntés meghozatala.

Kérem a T. Képviselő-testületet, hogy az előterjesztést tárgyalja meg és az alábbi határozati javaslatot fogadja el

**Határozati javaslat:**

Zalaszentgrót Város Önkormányzata Képviselő-testülete úgy dönt, hogy a Zrínyi Ilona Matematikaverseny Miskolcon megrendezésre kerülő országos döntőjén, valamint a Bendegúz Gyermek- és Ifjúsági Akadémia NyelvÉSZ anyanyelvi tanulmányi verseny Szegeden megrendezésre kerülő országos döntőjén a Deák Ferenc Általános Iskola és Gimnázium 1-1 diákja

részvételét támogatja a „A Csányi-Zrínyi Általános Iskola Diákjaiért” Alapítvány részére **100.000 Ft, azaz egyszázezer forint összegű** támogatás nyújtásával.

Zalaszentgrót Város Önkormányzata Képviselő-testülete a támogatást a 2025. évi költségvetése általános működési tartaléka terhére biztosítja.

Zalaszentgrót Város Önkormányzata Képviselő-testülete felhatalmazza a polgármestert, a szükséges intézkedések megtételére.

**Határidő:** 2025. április 30.

**Felelős:** Baracskai József polgármester

**Zalaszentgrót,** 2025. március 24.

|  |  |
| --- | --- |
|  | **Baracskai József**  polgármester |

A határozati javaslat a törvényességi előírásnak megfelel.

|  |  |
| --- | --- |
|  | **Dr. Simon Beáta**  jegyző |